Kilañ  a ran trumm. Dispourbellet ma daoulagad, ma gwad aet da zour sklaer em gwazhïed, ma c'halon o tridal. Kavout a ra din bezañ en em gavet en ur vered, abalamour d'an trouzioù ral hag iskis. Garm skrijus ur gaouenn, karr an Ankou war ar grouan, yudadennoù ur bleiz. Distreiñ a ra ma selloù war ar c'horf, pe gentoc'h ar pezh a chom anezhañ. Ur mell toull a zo e plas e galon. Tammoù kig stlapet, ledet war ballenn indian ar saloñs. Etre dor ar saloñs hag hini ar gegin, daou gazh du oc'h en em gannañ evit un tamm  biz bihan, pufadennoù ha miaouadennoù ganto leizh o beg. Daskrenañ a ra ma divesker dindanon pa verzan n'emañ ket aze penn Kilian ken. E-lec'h e benn, nervennoù gweet o fiñval e-giz naered. Heuget, e klaskan tec'hout en ur lammedikat etre poulloù gwad kaouledet. Met erruet e foñs ar sal en em gav ma selloù gant e galon. Pistig an Diaoul o stardañ ma bouzelloù. Hag ouzhpenn ar pezh am eus da c'houzañv gant ma daoulagad e krog c'hwez ar brein, ur frond iskis, c'hwerv ha dous-trenk war un dro da sevel em  fronelloù, da aloubiñ ma skevent. Deuet ez eus brini dre ar prenestr torret, desachet gant c'hwez vat ar c'hig troc'het fresk. Nijellat a ra un nebeud brini kuit davet ar c'hrog-dilhad, koag ha flap spontus ganto. Oc'h en em gannañ emaint evit un tamm tra bennak a-istribilh ouzh unan eus ar c'hrogoù. Dedennet gant o reuz ez an da zizoloiñ o c'havadenn. Chom a ran bout, spouronet, dilavar. Ec'h, doñjer! Ur c'horfad rukun ennon pa welan kement-mañ: penn Kilian eo! Gwenn-kann eo e fas, dispourbellet e zaoulagad  ruz. Diveriñ ra gwad eus e fronelloù hag eus e veg damzigor. Krediñ a ra din eo digor ar c'hog, met e gwirionez n'eo nemet gwad Killian o tiverañ takenn ha takenn. Daou veg lipous a glask pakout unan eus e zaoulagad. Kouezhañ a ra al lagad war al leur. Degas a ra da soñj din eus ar vioù 'bet fritet war ar billig ganin da lein. C'hoant rechetiñ 'm eus. Klask a ra ur vran all tapout an teod o tibaseal eus ar beg damzigor. Deuet eo ar gwesped da lipat ar gwad e fronelloù Kilian. Paket eo ar c'helien er gwad  pegus. Poaniañ a reont o saveteiñ o buhez. Tec'hout a ran kuit, pell diouzh an abadenn heugus-mañ. Goudor a gavan en ur c'horn teñval, etre an armel hag ur gador-vrec'h. Kri ha garm ganin, gwashoc'h eget ul loen gouez, alvaonet. Tamolodet on, o terc'hel start ma fenn em daouarn, hep paouez da grenañ gant an aon, da horellañ dizehan, diskiantet, saouzanet. N'ouzon mui nag ar penaoz nag ar perag eus tra, daeroù fonnus em daoulagad. Strafuilh ha glac'har mesk-ha-mesk ennon.